རྩོམ་རིག་གི་བྱེད་པོའི་ཕྱོགས་ནས་བལྟས་ན།བོད་ཁམས་ཡོངས་ལ་རིམ་བཞིན་དེང་རབས་རང་བཞིན་གྱི་སློབ་གསོའི་ལམ་ལུགས་ཀྱི་མ་ལག་འཐུས་ཚང་དུ་བཙུགས་པའི་འོག་སྐྱེད་སྲིང་དང་འཚར་ལོངས་བྱུང་བའི་མི་རབས་གསར་པའི་བོད་རིགས་ཡོན་ཏན་པ་དང་རྒྱ་ཆེའི་མི་དམངས་གསར་རྩོམ་གྱི་བདག་པོའམ་ལྟ་ཀློག་གམ་དང་ལེན་གྱི་བདག་པོར་གྱུར་པ་དང་།རྩོམ་རིག་གི་ངོ་བོའི་སྟེང་ནས་བལྟས་ན།རྩོམ་རིག་གི་ལྟ་བ་ནས་རྩོམ་པ་པོའི་སྤྱི་ཚོགས་ཀྱི་གོ་གནས་དང་ཐོབ་ཐང་།སྒྱུ་རྩལ་མཚོན་ཐབས་ནས་རྩོམ་ལུས་དང་སྐད་ཆ་སོགས་ལ་འགྱུར་ལྡོག་ཆེན་པོ་བྱུང་སྟེ།སྲོལ་རྒྱུན་རྩོམ་རིག་ལས་ཡོངས་སུ་གསར་གཏོད་དང་དགག་སྒྲུབ་བྱེད་པའི་སྒོ་ནས་རྒྱུན་འཛིན་དང་འཕེལ་རྒྱས་བྱུང་བའི་མི་རིགས་ཀྱི་རྩོམ་རིག་གི་རྣམ་པ་གསར་པ་ཞིག་ཏུ་གྲུབ།དེས་སྤྱི་ཚོགས་གསར་པའི་དངོས་ཡོད་འཚོ་བའི་རྣམ་པ་དང་མི་རྣམས་ཀྱི་ནང་སེམས་ཀྱི་འཇིག་རྟེན་གྱི་སྣང་ཚུལ་རིས་སུ་ཐོན་པར་འབྲི་བཞེངས་བྱེད་པ་སྙིང་པོར་བཟུང་སྟེ།དེང་རབས་ཀྱི་བོད་མིའི་རྣམ་པ་གསར་པ་གསོན་ཉམས་ལྡན་པར་བཞེངས་སྐྲུན་བྱེད་པར་ཁོ་རང་ཚོའི་ནང་སེམས་ཀྱི་འཇིག་རྟེན་ཏེ།འདོད་ཡོན་ལྔ་ལ་སོགས་པའི་དམིགས་འདུན་སྣ་ཚོགས་ཀྱིས་དྲངས་པའི་ཆགས་སྡང་དང་ཞེན་ལོག་དང་།འདོད་ཧམ་དང་སྡུག་བསྔལ་དང་།ཐེ་ཚོམ་དང་ཡིད་ཆེས་ལ་སོགས་པའི་ནང་སེམས་ཀྱི་འགལ་འདུ་སྣ་ཚོགས་ཀྱི་འཇིག་རྟེན་མཚོན་པས།བོད་ཀྱི་དེང་རབས་རྩོམ་རིག་རྩ་བའི་སྟེང་ནས་མིའི་ལྷན་སྐྱེས་ཀྱི་རང་བཞིན་དང་སྟོབས་ཤུགས་མཚོན་པའི་མཐར་ཐུག་གི་དམིགས་པའི་སྟེང་དུ་ཕྱོགས་པའི་འགོ་བརྩམས།བོད་ཀྱི་དེང་རབས་རྩོམ་རིག་གིས་དངོས་ཡོད་རིང་ལུགས་ཀྱི་གསར་རྩོམ་ཐབས་ཤེས་གཙོར་བཟུང་ཐོགཐབས་ཤེས་དང་གཞུང་ལུགས་གཞན་དག་མེ་ལོང་དུ་བསྟེན་ནས་སྤྱི་ཚོགས་འཚོ་བ་དངོས་ལ་ཁ་ཕྱོགས་ཏེ།དཀའ་སྤྱད་སྡུག་རུས་ཀྱིས་བོད་ཀྱི་དེང་རབས་རྩོམ་རིག་གསར་བའི་བགྲོད་ལམ་འཚོལ་ཞིབ་དང་གསར་གཏོད་བྱས་པ་མ་ཟད།དར་རྒྱས་ཕུན་སུམ་ཚོགས་པའི་རྣམ་པ་གསར་པ་ཞིག་ཤར་བཞིན་ཡོད།